Na temelju članka 5. Zakona o Hrvatskom Crvenom križu (NN 71/10, 136/20) i članka 71. Statuta Hrvatskog Crvenog križa koji je donijela Skupština Hrvatskog Crvenog križa na 12. sjednici 23. saziva održanoj dana 16.12.2024. godine i članka 13. Zakona o udrugama (NN 74/14, 70/17, 98/19, 151/22), Skupština HRVATSKOG CRVENOG KRIŽA GRADSKOG DRUŠTVA CRVENOG KRIŽA ČABAR na sjednici održanoj dana \_\_. \_\_\_\_\_\_\_\_\_\_\_ 2025. godine donijela je

**STATUT**

**HRVATSKOG CRVENOG KRIŽA**

**GRADSKOG DRUŠTVA CRVENOG KRIŽA ČABAR**

Hrvatski Crveni križ Gradsko društvo Crvenog križa Čabar svoje djelovanje i rad temelji na odredbama Ženevskih konvencija (Konvencija za poboljšanje položaja ranjenika i bolesnika u oružanim snagama u ratu, Konvencija za poboljšanje položaja ranjenika, bolesnika i brodolomaca oružanih snaga na moru, Konvencija o postupanju s ratnim zarobljenicima, Konvencija o zaštiti građanskih osoba u vrijeme rata) od 12. kolovoza 1949. godine i njihovim Dopunskim protokolima (Dopunski protokol o zaštiti žrtava međunarodnih oružanih sukoba i Dopunski protokol o zaštiti žrtava ne međunarodnih oružanih sukoba od 8. lipnja 1977. godine te Dopunski protokol o dodatnom znaku raspoznavanja od 8. prosinca 2005. godine) kojih je Republika Hrvatska stranka, Rezolucijama Međunarodnih konferencija Crvenog križa i Crvenog

polumjeseca, te na načelu solidarnosti, načelima međunarodnog humanitarnog prava i temeljnim načelima Međunarodnog pokreta Crvenog križa i Crvenog polumjeseca:

HUMANOST

Međunarodni pokret Crvenoga križa i Crvenoga polumjeseca, nastao je iz želje za pomaganjem svim ranjenicima na bojnom polju bez diskriminacije. Pokret nastoji, na međunarodnoj i nacionalnoj razini, u svakoj situaciji spriječiti i ublažiti ljudsku patnju. Njegova je svrha zaštititi život i zdravlje te osigurati poštovanje svakog ljudskog bića. Pokret promiče međusobno razumijevanje, prijateljstvo, suradnju i trajan mir među svim narodima.

NEPRISTRANOST

Pokret ne diskriminira na temelju nacionalnosti, rase, vjere, socijalnog podrijetla ili političkog uvjerenja. Nastoji ublažiti patnju pojedinaca vodeći se isključivo njihovim potrebama te dajući prednost onima koji najviše trebaju pomoć.

NEUTRALNOST

Kako bi očuvao povjerenje svih, Pokret ne zauzima strane u neprijateljstvima niti se u bilo kojem trenutku uključuje u rasprave političke, rasne, vjerske ili ideološke prirode.

NEOVISNOST

Pokret je neovisan. Nacionalna društva, iako pomažu svojim vladama u području humanitarnog djelovanja i podliježu zakonima svojih zemalja, moraju uvijek zadržati svoju autonomiju kako bi u svakom trenutku mogla djelovati u skladu s načelima Pokreta.

DOBROVOLJNOST

Pokret pruža pomoć dobrovoljno i ni na koji način ga ne pokreće želja za dobitkom.

JEDINSTVENOST

U svakoj državi može postojati samo jedno društvo Crvenog križa ili Crvenog polumjeseca. Ono mora biti dostupno svima i humanitarno djelovati na cjelokupnom teritoriju.

UNIVERZALNOST

Međunarodni pokret Crvenoga križa i Crvenoga polumjeseca svjetski je pokret, u kojemu sva društva imaju jednaki položaj, međusobno si pomažu i dijele jednake odgovornosti i dužnosti.

**Opće odredbe**

**Članak 1.**

(1) Statutom Hrvatskog Crvenog križa Gradskog društva Crvenog križa Čabar utvrđuju se ustrojstveni oblici te unutarnje ustrojstvo, članstvo, djelokrug i način rada tijela i službi, imovina, zastupanje Hrvatskog Crvenog križa Gradskog društva Crvenog križa Čabar i druga pitanja značajna za rad i djelovanje.

**Članak 2.**

(1) Hrvatski Crveni križ Gradsko društvo Crvenog križa Čabar ima pravnu osobnost i jedan je od ustrojstvenih oblika Hrvatskog Crvenog križa. U svom radu promiče humanitarne ciljeve i provodi akcije od opće koristi, te djeluje na temelju misije i načela Međunarodnoga pokreta Crvenog križa i Crvenoga polumjeseca i kao punopravni član Društva Crvenog križa Društva Crvenog križa Primorsko-goranske županije i saveza udruga Hrvatskog Crvenog križa uživa posebnu zaštitu i skrb Republike Hrvatske.

(2) Hrvatski Crveni križ Gradsko društvo Crvenog križa Čabar djeluje na području grada Čabra.

(3) Udruga nosi naziv: Hrvatski Crveni križ Gradsko društvo Crvenog križa Čabar.

(4) Skraćeni naziv udruge glasi: HCK GDCK Čabar.

(5) Sjedište Hrvatskog Crvenog križa Gradskog društva Crvenog križa Čabar je Čabar, Narodnog oslobođenja.

(6) Hrvatski Crveni križ Gradsko društvo Crvenog križa Čabar (dalje u tekstu: „HCK GDCK Čabar“) je udruga i pravna osoba s javnim ovlastima.

**Članak 3.**

(1) Izrazi koji se koriste u ovom Statutu, a koji imaju rodno značenje, bez obzira na to jesu li korišteni u muškom ili ženskom rodu, obuhvaćaju na jednak način muški i ženski rod.

**Članak 4.**

(1) Znak HCK GDCK Čabar identičan je znaku Hrvatskog Crvenog križa. To je crveni križ na bijelom polju, koji se koristi u skladu sa Ženevskim konvencijama i njihovim Dopunskim protokolima, Pravilima o upotrebi znaka Crvenog križa ili Crvenog polumjeseca u nacionalnim društvima, Zakonom o Hrvatskom Crvenom križu i drugim propisima te rezolucijama tijela Međunarodnog pokreta Crvenog križa i Crvenog polumjeseca (dalje u tekstu: Međunarodni pokret) o korištenju znaka i naziva crvenog križa, crvenog polumjeseca i crvenog kristala.

(2) Znak HCK GDCK Čabar kao ustrojstvenog oblika Hrvatskog Crvenog križa je križ jednakih krakova crvene boje, koji se grafički izražava s pet jednakih kvadrata, na bijeloj podlozi s natpisom „Hrvatski Crveni križ Gradsko Društvo Crvenog križa Čabar“. Znak HCK GDCK Čabar oblikuje se kao logo vodoravnog i/ili kružnog oblika.

(3) Vodoravni logo sadrži crveni križ na bijeloj podlozi i tekst „Hrvatski Crveni križ Gradsko društvo Crvenog križa Čabar“.

(4) Kružni logo sadrži crveni križ na bijeloj podlozi, dvije koncentrične kružnice i tekst „Hrvatski Crveni križ Gradsko društvo Crvenog križa Čabar“. Crveni križ nalazi se u sredini, unutar dviju kružnica.

(5) Zastava HCK GDCK Čabar je bijele boje pravokutnog ili kvadratnog oblika sa znakom crvenog križa u sredini. Znak crvenog križa je veličine razmjerne veličini zastave. Vodoravno u prostoru donje trećine zastave ili kružno oko znaka crvenog križa na sredini zastave upisuje se natpis „Hrvatski Crveni križ Gradsko društvo Crvenog križa Čabar“.

(6) Pečat HCK GDCK Čabar je okruglog oblika promjera 30 mm sa znakom crvenog križa u sredini, otisnut crvenom bojom, a uz rubni dio pečata je natpis: „Hrvatski Crveni križ Gradsko društvo Crvenog križa Čabar“.

**Članak 5.**

(1) HCK GDCK Čabar je nepristrana, neutralna i neovisna neprofitna pravna osoba čija je humanitarna misija zaštita života i dostojanstva te pružanje pomoći žrtvama oružanih sukoba i drugih situacija nasilja, kao i žrtvama velikih prirodnih, ekoloških, tehnoloških i drugih nesreća, s posljedicama masovnih stradanja i epidemijama.

(2) HCK GDCK Čabar nastoji spriječiti patnju promicanjem i jačanjem međunarodnog humanitarnog prava i univerzalnih humanitarnih načela te u svakoj situaciji poticati, omogućiti i promicati sve oblike humanitarnih aktivnosti.

**Članak 6.**

(1) Osnovni ciljevi Hrvatskog Crvenog križa i HCK GDCK Čabar su:

– ublažavanje ljudskih patnji, a osobito onih izazvanih oružanim sukobima, velikim prirodnim, ekološkim, tehnološkim i drugim nesrećama, s posljedicama masovnih stradanja i epidemijama,

– doprinos unapređenju i zaštiti zdravlja, prevenciji bolesti i podizanju zdravstvene i ekološke kulture građana,

– poticanje i unapređenje solidarnosti, promicanje volonterstva i međusobnog pomaganja te socijalne sigurnosti građana.

(2) Ostvarenju ciljeva iz stavka 1. ovoga članka Hrvatski Crveni križ i HCK GDCK Čabar pristupa poštujući prava i slobode svake osobe, neovisno o rasi, boji kože, dobi, spolu, invaliditetu, jeziku, državljanstvu, vjeri, političkom ili drugom uvjerenju, nacionalnom, etničkom ili socijalnom podrijetlu, imovini, rođenju, naobrazbi, društvenom položaju ili bilo kojem drugom razlikovnom kriteriju.

(3) U svojem djelovanju Hrvatski Crveni križ i HCK GDCK Čabar obvezni su pomagati svim sastavnicama Međunarodnog pokreta.

**Članak 7.**

(1) Hrvatski Crveni križ i HCK GDCK Čabar imaju pomoćnu ulogu Vladi Republike Hrvatske, odnosno jedinicama lokalne i područne (regionalne) samouprave na području humanitarnog djelovanja.

(2) Hrvatski Crveni križ i HCK GDCK Čabar obavljaju javne ovlasti i djelatnosti sukladno Zakonu o Hrvatskom Crvenom križu, ostalim nacionalnim zakonima i sporazumima te Statutu Međunarodnog pokreta.

(3) Hrvatski Crveni križ i HCK GDCK Čabar ostvaruju zakonom utvrđene djelatnosti sukladno strategijama i rezolucijama Međunarodne federacije društava Crvenog križa i Crvenog polumjeseca, Međunarodnog odbora Crvenog križa te tijela Međunarodnog pokreta (Međunarodna konferencija Crvenog križa i Crvenog polumjeseca, Vijeće izaslanika Međunarodnog pokreta i Stalna komisija Crvenog križa i Crvenog polumjeseca).

(4) Djelatnosti HCK GDCK Čabar provodi za opće dobro, a višak prihoda koja se ostvari koristi se isključivo za obavljanje i unapređenje djelatnosti Hrvatskog Crvenog križa Gradskog društva Crvenog križa Čabar u skladu s ovim Statutom.

(5) HCK GDCK Čabar obavlja javne ovlasti i djelatnosti utvrđene ovim Statutom i Zakonom o Hrvatskom Crvenom križu sukladno potrebama lokalne zajednice i osiguranim sredstvima te obavljaju i druge programe koji su posebno ugovoreni i za koje su osigurana dodatna sredstva, a koji nisu u suprotnosti s temeljnim načelima Međunarodnog pokreta.

**Članak 8.**

(1) HCK GDCK Čabar u okviru zakonski utvrđenih javnih ovlasti i djelatnosti provodi aktivnosti koje se odnose na: provedbu edukativno-preventivnih programa i obrazovanje u nastavnom, izvannastavnom i neformalnom okruženju; sudjelovanje u akcijama pomoći u izvanrednim situacijama uzrokovanim klimatskim promjenama i ljudskim intervencijama u okoliš u svrhu očuvanja ljudskih života; organiziranje i provedbu programa za očuvanje i zaštitu okoliša; pružanje socijalnih usluga u zajednici kao i sve ostale aktivnosti u svrhu ostvarivanja ciljeva Hrvatskog Crvenog križa.

**Članak 9.**

(1) HCK GDCK Čabar u javnom životu Republike Hrvatske, djeluje na osnovi načela solidarnosti i temeljnih načela Međunarodnog pokreta i neovisno je u svojem djelovanju.

(2) HCK GDCK Čabar surađuje s Vladom Republike Hrvatske i državnim tijelima na poslovima zdravstvene zaštite, socijalne skrbi, odgoja i obrazovanja, obrane, zaštite i spašavanja i dr. u svojstvu povlaštenog partnera na temelju odredbi Statuta Međunarodnog pokreta te preuzetih međunarodnih ugovora, rezolucija i zaključaka Međunarodne konferencije Crvenog križa i Crvenog polumjeseca.

(3) U kriznim situacijama, upravljanje i koordinaciju aktivnosti HCK GDCK Čabar vezano za otklanjanje posljedica krizne situacije, obavljaju se sukladno Pravilniku za postupanje u kriznim situacijama.

(4) HCK GDCK Čabar surađuje s udrugama i institucijama koje promiču i ostvaruju srodne humanitarne ciljeve i programe.

**Javnost rada**

**Članak 10.**

(1) Rad HCK GDCK Čabar i njegovih tijela je javan.

(2) Javnost djelovanja ostvaruje se:

– pravodobnim izvješćivanjem članstva o radu HCK GDCK Čabar i značajnim događajima, putem pisanih izvješća, organizacijom posebnih skupova ili na drugi prikladan način,

– putem sredstava javnog priopćavanja,

– putem internetske stranice HCK GDCK Čabar,

– tiskovnim konferencijama.

(3) Sjednice tijela HCK GDCK Čabar otvorene su za javnost.

(4) Javnost se samo iznimno može isključiti sa sjednica tijela HCK GDCK Čabar, u slučajevima:

– kad se raspravlja o pitanjima koja predstavljaju poslovnu tajnu,

– kad se to odluči na sjednici tijela zbog osobito važnih razloga predviđenih zakonom,

– prilikom razmatranja predmeta Službe traženja.

**Članstvo**

**Članak 11.**

(1) Članstvo u HCK GDCK Čabar je dobrovoljno. Član može biti svaka osoba, neovisno o dobi, rasi, boji kože, invaliditetu, jeziku, državljanstvu, vjeri, spolu, spolnoj orijentaciji, rodu i rodnom izražavanju, političkom ili drugom uvjerenju, nacionalnom, etničkom ili socijalnom podrijetlu, imovinskom stanju, naobrazbi, društvenom položaju ili drugim osobinama.

(2) Članovi HCK GDCK Čabar mogu biti fizičke i pravne osobe.

(3) Svi članovi HCK GDCK Čabar dužni su poštivati Zakon o Hrvatskom Crvenom križu, Statut Hrvatskog Crvenog križa, ovaj Statut, Etički kodeks Hrvatskog Crvenog križa, temeljna načela Međunarodnog pokreta Crvenog križa i Crvenog polumjeseca, posebne propise kojima se regulira znak crvenog križa, kao i ostale posebne propise.

(4) Visina članarine, način plaćanja i druga pitanja vezana za članarine utvrđuju se odlukom Skupštine Hrvatskog Crvenog križa.

**Članak 12.**

(1) Članovi HCK GDCK Čabar su:

– aktivni članovi,

– dobrovoljni davatelji krvi,

– mladi članovi,

– potporni (pomažući) i

– počasni članovi.

(2) Članovi se učlanjuju putem HCK GDCK Čabar ispunjavanjem pristupnice, a Hrvatski Crveni križ imenuje počasne članove Hrvatskog Crvenog križa.

(3) Aktivni članovi su punoljetne poslovno sposobne osobe koje su spremne sudjelovati u radu HCK GDCK Čabar i plaćati članarinu.

(3) Dobrovoljni davatelji krvi su članovi bez obveze plaćanja članarine.

(4) Mladi članovi su učenici, studenti, odnosno mlade osobe do 30 godina starosti (u daljnjem tekstu: mladi članovi) koji su spremni sudjelovati u radu društava HCK GDCK Čabar i plaćati članarinu.

(5) Mlade osobe od 18 do 30 godina starosti mogu izabrati žele li biti aktivni ili mladi članovi Hrvatskog Crvenog križa.

(6) Potporni (pomažući) članovi su fizičke i pravne osobe koje pomažu HCK GDCK Čabar

u humanitarnom djelovanju (kroz pokroviteljstvo ili drugi oblik pomoći).

(7) Počasni članovi Hrvatskog Crvenog križa su osobe koje su dobrotvornim radom i osobitim zaslugama dale značajan doprinos u promicanju i ostvarivanju humanitarnih ciljeva i programa Hrvatskog Crvenog križa koji se provode sa svrhom ublažavanja ljudskih patnji, promicanja poštivanja i razvoja međunarodnog humanitarnog prava, unapređenja i zaštite zdravlja, poticanja i unapređenja solidarnosti, promicanja volonterstva, međusobnog pomaganja, socijalne sigurnosti građana, zaštite i spašavanja, a koji su od opće koristi za Republiku Hrvatsku, te općenito razvoju Hrvatskog Crvenog križa.

(8) Počasni član se obvezuje u svojem radu i djelovanju promicati ciljeve i interese Hrvatskog Crvenog križa te čuvati ugled Hrvatskog Crvenog križa.

(9) Počasnog člana imenuje Glavni odbor Hrvatskog Crvenog križa, na temelju pisanog prijedloga HCK GDCK Čabar s detaljnim obrazloženjem.

(10) Prijedlog za imenovanje i za oduzimanje počasnog članstva može dati Odbor HCK GDCK Čabar, predsjednik Hrvatskog Crvenog križa ili izvršni predsjednik Hrvatskog Crvenog križa.

(11) Odluku o isključenju počasnog člana donosi Glavni odbor Hrvatskog Crvenog križa u pisanom obliku. Na odluku o isključenju počasni član ima pravo žalbe Skupštini Hrvatskog Crvenog križa, u roku od 30 dana od dana dostave odluke o isključenju. Protiv odluke Skupštine Hrvatskog Crvenog križa ne može se izjaviti žalba.

(12) HCK GDCK Čabar može imati počasne članove HCK GDCK Čabar koje imenuje Odbor HCK GDCK Čabar.

**Članak 13.**

(1) Hrvatski Crveni križ i HCK GDCK Čabar dužno je voditi elektronički popis članova.

(2) Hrvatski Crveni križ vodi središnji popis svih članova Hrvatskog Crvenog križa i njegovih ustrojstvenih oblika.

(3) Popis članova obvezno sadrži podatke o:

– osobnom imenu (nazivu),

– osobnom identifikacijskom broju (OIB),

– datumu rođenja,

– datumu pristupanja HCK GDCK ,

– kategoriji članstva,

– datumu prestanka članstva u HCK GDCK Čabar.

(4) Za osobu mlađu od 14 godina pisanu izjavu o učlanjivanju u HCK GDCK Čabar daje zakonski zastupnik ili skrbnik, a za maloljetnu osobu s navršenih 14 godina zakonski zastupnik ili skrbnik daje pisanu suglasnost.

**Članak 14.**

(1) HCK GDCK Čabar svakom članu izdaje člansku iskaznicu za kategoriju aktivnih članova, dobrovoljnih davatelji krvi i mladih članova HCK GDCK Čabar.

(2) HCK GDCK Čabar vodi evidenciju o svojim potpornim i počasnim članovima te im izdaje odgovarajuću ispravu o članstvu.

(3) Iskaznicu o počasnom članstvu u Hrvatskom crvenom križu nakon imenovanja izdaje Glavni odbor Hrvatskog Crvenog križa.

**Članak 15.**

(1) Članovi HCK GDCK Čabar imaju sljedeća prava i dužnosti:

– birati i biti birani,

– sudjelovati u radu tijela HCK GDCK Čabar i tijelima Društava Crvenog križa Primorsko-goranske županije i Hrvatskog Crvenog križa u koja su izabrani,

– sudjelovati na sjednicama Skupštine HCK GDCK Čabar i tijela nižih razina ukoliko su izabrani u skupštine i tijela na višoj razini organiziranosti, bez prava glasa,

– govora i predlaganja u okviru dnevnog reda na skupštini i drugim tijelima HCK GDCK Čabar,

– neposredan utjecaj na plan rada i razvoj društva HCK GDCK Čabar,

– dužnost zaštite interesa Hrvatskog Crvenog križa i HCK GDCK Čabar,

– dužnost unapređenja i širenja temeljnih načela Međunarodnog pokreta,

– dužnost podmirivanja utvrđenog članskog doprinosa.

**Članak 16.**

(1) Članstvo u HCK GDCK Čabar prestaje:

– istupom iz članstva po osobnoj volji,

– nepodmirivanjem članarine duže od dvije godine,

– smrću člana,

– isključenjem zbog ponašanja štetnog za ugled HCK GDCK Čabar, Društava Crvenog križa Primorsko-goranske županije, Hrvatskog Crvenog križa i ponašanja suprotnog odredbama ovog Statuta te kršenja temeljnih načela Međunarodnog pokreta i Etičkog kodeksa Hrvatskog Crvenog križa.

(2) Istup iz članstva po osobnoj volji mora biti u pisanom obliku.

(3) O isključenju člana odlučuje Odbor HCK GDCK Čabar, odnosno Glavni odbor kad je član imenovan.

(4) Na odluku o isključenju isključeni član ima pravo žalbe. Rok za podnošenje žalbe iznosi 30 dana od dana dostave odluke o isključenju.

(5) O žalbi isključenog člana odlučuje Skupština HCK GDCK Čabar, odnosno Skupština Hrvatskog Crvenog križa kada je član imenovan.

(6) Protiv odluke Skupštine HCK GDCK Čabar, odnosno Skupštine Hrvatskog Crvenog križa ne može se izjaviti žalba. O odluci skupštine HCK GDCK Čabar, odnosno Skupštine Hrvatskog Crvenog križa član će biti obaviješten u pisanom obliku u roku od 30 dana od dana donošenja odluke.

(7) Prestankom članstva prestaju i sva prava vezana uz članstvo u HCK GDCK Čabar.

**Članak 17.**

(1) Spor između članova HCK GDCK Čabar postoji kad član poduzima radnje kojima se vrijeđaju članska prava drugog člana.

(2) Sukob interesa postoji ako su prava i interesi člana HCK GDCK Čabar, kojima član može slobodno raspolagati, u sukobu s ciljevima Hrvatskog Crvenog križa ili na njih negativno utječu te ako članovi imenovani u jedno tijelo HCK GDCK Čabar budu imenovani u drugo tijelo HCK GDCK Čabar ili tijelo Hrvatskog Crvenog križa.

(3) O rješavanju sporova odnosno sukoba interesa članova HCK GDCK Čabar odlučuje Arbitražno vijeće sastavljeno od tri člana vijeća. Predsjednik Hrvatskog Crvenog križa određuje dva člana Arbitražnog vijeća s popisa počasnih članova Hrvatskog Crvenog križa, dok trećeg člana Arbitražnog vijeća, koji je ujedno i predsjednik Arbitražnog vijeća određuju prethodno određena dva člana Arbitražnog vijeća.

(4) Arbitražno vijeće na odgovarajući način primjenjuje odredbe zakona kojima se uređuje mirenje.

(5) Protiv odluke Arbitražnog vijeća ne može se izjaviti žalba.

**Članak 18.**

(1) Mladi se organiziraju u organizacijske jedinice pri HCK GDCK Čabar ili odgojno-obrazovnim ustanovama u suradnji s HCK GDCK Čabar.

(2) Mladi HCK GDCK Čabar imaju sljedeća prava i dužnosti:

– prema svojim mogućnostima sudjelovati u aktivnostima HCK GDCK Čabar i humanitarnim akcijama i volonterskim programima i drugim ustrojstvenim oblicima okupljanja mladih, a posebno akcijama solidarnosti i pružanja konkretne pomoći starim, bolesnim i osobama s invaliditetom, akcijama usmjerenima na zaštitu, očuvanje i unapređenje okoliša i promicanje zdravog načina života;

– redovno se osposobljavati za pomaganje u ostvarenju zadaća i ciljeva Hrvatskog Crvenog križa u skladu s temeljnim načelima Međunarodnog pokreta i razvoju humanih osjećaja uzajamnosti i solidarnosti.

(3) Učlanjivanje mladih HCK GDCK Čabar te uključivanje i sudjelovanje u aktivnostima i humanitarnim akcijama Hrvatskog Crvenog križa i HCK GDCK Čabar uređuje se posebnim pravilnikom koji donosi Glavni odbor Hrvatskog Crvenog križa.

**Članak 19.**

(1) Volonteri HCK GDCK Čabar su osobe koje dobrovoljno ulažu svoje vrijeme, trud, znanje i vještine u aktivnosti HCK GDCK Čabar za opću dobrobit ili dobrobit druge osobe, bez postojanja uvjeta isplate novčane naknade ili potraživanja druge imovinske koristi za obavljeno volontiranje, a u skladu s načelom jednakih mogućnosti bez obzira na: dob, rasu, boju kože, jezik, vjeru, spol, spolnu orijentaciju, rod i rodno izražavanje, političko ili drugo uvjerenje, nacionalno, etničko ili socijalno podrijetlo, imovinsko stanje, naobrazbu, društveni položaj, bračno stanje, obiteljske obveze, članstvo ili ne članstvo u političkoj stranci, udruzi ili sindikatu, zdravstveno stanje, invaliditet i druga osobna obilježja te ostale osnove predviđene propisima kojima se uređuje materija suzbijanja diskriminacije ukoliko drukčije ne proizlazi iz prirode volonterske aktivnosti.

(2) U HCK GDCK Čabar posebna se pažnja posvećuje volontiranju.

(3) Način rada volontera u HCK GDCK Čabar i druga pitanja vezano za volontiranje uređuju se posebnim pravilnikom koji donosi Glavni odbor Hrvatskog Crvenog križa.

**Unutarnji nadzor nad radom**

**Članak 20.**

(1) Članovi HCK GDCK Čabar sami nadziru rad društva.

(2) Ukoliko član smatra da je HCK GDCK Čabar ili Hrvatski Crveni križ povrijedio statut ili drugi opći akt HCK GDCK Čabar ili Hrvatskog Crvenog križa, ovlašten je na to upozoriti Odbor HCK GDCK Čabar, odnosno Glavni odbor te zahtijevati da se nepravilnosti otklone u zakonski propisanom roku.

(3) U suprotnom član može poduzeti mjere sukladno odredbama Zakona o udrugama.

**Unutarnji ustroj**

**Članak 21.**

(1) HCK GDCK Čabar može imati ustrojstvene oblike bez pravne osobnosti i to:

-aktiv Crvenog križa Čabar, aktiv Crvenog križa Prezid, aktiv Crvenog križa Tršće i aktiv Crvenog križa Gerovo, aktiv Crvenog križa Plešce,

-aktiv DDK,

-osnovna društva mladih,

-aktiv mladih kroz Klub mladih HCK GDCK Čabar,

-terenske jedinice, sekcije i drugo.

(2) Odluku o osnivanju ustrojstvenih oblika donosi Odbor HCK GDCK Čabar.

(3) Ustrojstveni oblici HCK GDCK Čabar ne moraju imati Statutom utvrđena tijela, osim predsjednika, kao osobu ovlaštenu za predstavljanje.

**Članak 22.**

(1) HCK GDCK Čabar djeluje na području grada Čabra. Iznimno, društvo može djelovati izvan navedenog područja, ukoliko je riječ o organiziranoj aktivnosti Hrvatskog Crvenog križa, zajedničkom programu dvaju ili više društava ili na poziv drugog društva, o čemu će izvijestiti Središnji ured Hrvatskog Crvenog križa.

(2) HCK GDCK Čabar dužno je izvijestiti Središnji ured Hrvatskog Crvenog križa o suradnji s drugim društvima Crvenog križa i Crvenog polumjeseca.

**Članak 23.**

(1) Inicijativu za pokretanje postupka za osnivanje Gradskog društva Hrvatskog Crvenog križa za područje jedne ili više jedinica lokalne samouprave, ukoliko za to postoje opravdani razlozi, mogu pokrenuti:

- predstavnici jedinice lokalne odnosno područne (regionalne) samouprave,

- skupština društva Hrvatskog Crvenog križa koje djeluje na području jedinice lokalne samouprave za koje se predlaže osnivanje samostalnog društva,

- skupština društva Hrvatskog Crvenog križa koje djeluje na području jedinice područne (regionalne) samouprave za koje se predlaže osnivanje samostalnog društva,

- članovi društva Hrvatskog Crvenog križa jednog ili više ustrojstvenih oblika Hrvatskog Crvenog križa s pravnom osobnošću, a koji djeluju na području jedne jedinice lokalne odnosno područne (regionalne) samouprave,

- Središnji ured Hrvatskog Crvenog križa,

- najmanje tri punoljetne poslovno sposobne osobe.

(2) Postupak se pokreće na prijedlog Glavnog odbora, uz prethodno pribavljeno mišljenje svih društava Hrvatskog Crvenog križa na području jedinice područne (regionalne) samouprave za koju se traži osnivanje novog društva. Uz prijedlog se dostavlja vjerodostojna dokumentacija iz koje se sa sigurnošću može zaključiti da su ispunjeni uvjeti za osnivanje društva s pravnom osobnošću utvrđeni ovim Statutom.

**Članak 24.**

(1) Za osnivanje društva Hrvatskog Crvenog križa s pravnom osobnošću moraju biti ispunjeni najmanje sljedeći uvjeti:

- osiguran uredski prostor s osnovnom opremom za rad i skladišni prostor,

- osigurana financijska sredstva za režijske troškove i troškove najmanje jedne zaposlene osobe,

- izrađen plan rada, djelovanja i aktivnosti kojima se na godišnjoj razini, uz financijska sredstva propisana Zakonom o Hrvatskog Crvenog križa, osiguravaju sredstva za rad društva,

- definirano područje djelovanja koje čini logičnu cjelinu.

**Članak 25.**

(1) Inicijativu za pokretanje postupka za ukidanje Gradskog društva Hrvatskog Crvenog križa, ukoliko za to postoje opravdani razlozi, može pokrenuti skupština društva Hrvatskog Crvenog križa koje djeluje na području jedinice područne (regionalne) samouprave za koju se predlaže ukidanje samostalnog društva ili Središnji ured Hrvatskog Crvenog križa.

(2) Postupak se pokreće na prijedlog Glavnog odbora, uz prethodno pribavljeno mišljenje svih društava Hrvatskog Crvenog križa na području jedinice područne (regionalne) samouprave na kojem se nalazi društvo čije se ukidanje traži. Uz prijedlog se dostavlja vjerodostojna dokumentacija iz koje se sa sigurnošću može zaključiti da su ispunjeni uvjeti za ukidanje društva s pravnom osobnošću utvrđeni ovim Statutom.

(3) Društva Hrvatskog Crvenog križa s pravnom osobnošću mogu se ukinuti kada više ne ispunjavaju minimalne uvjete za osnivanje sukladno članku 24. ovog Statuta.

(4) U slučaju nepridržavanja odluka Glavnog odbora i Skupštine Hrvatskog Crvenog križa, društvo Hrvatskog Crvenog križa može biti isključeno iz zajednice udruga odnosno može mu se oduzeti pravo korištenja znaka i naziva Hrvatskog Crvenog križa.

**Članak 26.**

(1) Odluku o osnivanju odnosno ukidanju društva Hrvatskog Crvenog križa donosi Skupština Hrvatskog Crvenog križa dvotrećinskom većinom glasova svih zastupnika.

(2) Protiv odluke o osnivanju odnosno ukidanju društva Hrvatskog Crvenog križa ne može se izjaviti žalba.

**Članak 27.**

(1) Odnosi ustrojstvenih oblika i Hrvatskog Crvenog križa temelje se na međusobnoj suradnji i vertikalnoj odgovornosti.

(2) Središnji ured Hrvatskog Crvenog križa obavlja savjetodavnu funkciju i unutarnji nadzor nad radom ustrojstvenih oblika.

(3) Središnji ured Hrvatskog Crvenog križa obavlja unutarnji nadzor nad radom ustrojstvenih oblika temeljem obrazloženog pisanog zahtjeva, zaprimljenog prigovora, primjedbe ili pritužbe, kao i u slučaju saznanja o nepravilnostima u radu ustrojstvenih oblika.

(4) O rezultatu provedenog unutarnjeg nadzora Središnji ured Hrvatskog Crvenog križa dužan je izvijestiti Glavni odbor Hrvatskog Crvenog križa.

**Članak 28.**

(1) Članovi izabrani u tijela HCK GDCK Čabar djelovat će stalno u interesu HCK GDCK Čabar. U slučaju da član tijela HCK GDCK Čabar bude izabran na funkciju u tijelu javne vlasti ili političke stranke, osigurat će da njegov rad nije u sukobu interesa s djelovanjem HCK GDCK Čabar.

(2) Ukoliko nije moguće osigurati rad koji nije u sukobu interesa, član tijela iz stavka 1. ovog članka podnijet će ostavku na funkcije koje obnaša u HCK GDCK Čabar odnosno njegovih ustrojstvenim oblicima.

(3) Osobe na rukovodećim pozicijama dužne su prijaviti sve potencijalne ili stvarne sukobe interesa ili pitanja koja bi se mogla smatrati sukobom interesa. U slučaju potencijalnog ili stvarnog sukoba interesa, osoba na koju se to odnosi mora se suzdržati od raspravljanja i glasovanja o pitanjima koja ga se tiču.

**Članak 29.**

(1) Prema utvrđenom unutarnjem ustroju Hrvatskog Crvenog križa, djelatnosti i zadaće propisane Zakonom o Hrvatskog Crvenog križa, neposredno se ostvaruju kroz rad općinskih i gradskih društava Crvenog križa, a prema potrebama građana u jedinicama lokalne i područne (regionalne) samouprave i osiguranim sredstvima.

(2) HCK GDCK Čabar prioritetno, obavlja:

- unapređenje razvoja društava Crvenog križa i koordinaciju njihovog rada na području svog djelovanja;

- edukaciju radnika i volontera HCK GDCK Čabar za sve djelatnosti,

- pripremu, edukaciju i opremanje za djelovanje u kriznim situacijama i drugim izvanrednim stanjima,

- rad s mladima HCK GDCK Čabar u dijelu provođenja zdravstveno-odgojnih i preventivno-edukativnih programa, natjecanje mladih i ekipa prve pomoći i drugo;

- rješavanje pitanja od zajedničkog interesa kroz ciljane programe i zajedničke akcije u suradnji s mjerodavnim subjektima na području svog djelovanja i osiguranim sredstvima.

**Tijela HCK GDCK Čabar**

**Članak 30.**

(1) HCK GDCK Čabar ima ova tijela:

- Skupštinu,

- Predsjednika i dva potpredsjednika,

- Odbor,

- Nadzorni odbor i

- Ravnatelja.

(2) Djelokrug rada navedenih tijela utvrđuje se ovim Statutom.

**Skupština HCK GDCK Čabar**

**Članak 31.**

(1) Skupština HCK GDCK Čabar (dalje u tekstu: „Skupština HCK GDCK Čabar“) je najviše tijelo upravljanja i odlučivanja čiji rad se odvija na sjednicama i u kojem sudjeluju članovi putem izabranih predstavnika – zastupnika. Svaki zastupnik ima jedan glas.

(2) Skupština HCK GDCK Čabar broji do 11 zastupnika iz redova aktivnih članova GDCK Čabar

(3) Rokove za provođenje izbora za zastupnike u Skupštini HCK GDCK Čabar utvrđuje Skupština HCK GDCK Čabar prije početka izbora za novo mandatno razdoblje, a u skladu s rokovima koje utvrđuje Skupština Hrvatskog Crvenog križa.

(4) Mandat zastupnika Skupštine HCK GDCK Čabar traje četiri godine s mogućnošću ponovnog izbora.

**Članak 32.**

(1) Sjednice Skupštine HCK GDCK Čabar saziva predsjednik HCK GDCK Čabar, a sazivaju se kao redovne i izvanredne.

(2) Redovna sjednica se održava najmanje dva puta godišnje.

(3) Izvanredna sjednica saziva se po potrebi. Izvanredno sazivanje sjednice Skupštine HCK GDCK Čabar može pokrenuti predsjednik, Odbor HCK GDCK Čabar, jedna trećina zastupnika u Skupštini HCK GDCK Čabar i Glavni odbor.

(4) Izborna konstituirajuća sjednica održava se svake četiri godine, a saziva ju osoba ovlaštena za zastupanje, upisana u registar udruga.

(5) Izbornu konstituirajuću sjednicu u slučaju prijevremenog prestanka mandata članovima Skupštine HCK GDCK Čabar saziva ravnatelj.

(6) Skupština HCK GDCK Čabar može odlučivati kad je na sjednici prisutna natpolovična većina zastupnika Skupštine HCK GDCK Čabar, a pravovaljane odluke donosi većinom glasova prisutnih zastupnika.

(7) U izvanrednim situacijama, u slučaju da nije prisutno dovoljno zastupnika, Skupština HCK GDCK Čabar će se sastati ponovno unutar 48 sati, i u tom slučaju odluke se donose ako je prisutna jedna trećina zastupnika i to većinom glasova onih koji su prisutni i glasuju.

(8) Skupština HCK GDCK Čabar donosi Statut društva natpolovičnom većinom glasova svih zastupnika.

(9) U slučajevima propisanim Statutom za pojedine odluke utvrđuje se kvalificirana većina.

(10) Način rada Skupštine HCK GDCK Čabar ustanovljuje se poslovnikom o radu.

(11) Skupština HCK GDCK Čabar može se održati i na daljinu (elektroničkim putem e-pošte, konferencijom koja se održava elektroničkim putem pomoću programskih alata namijenjenih u tu svrhu ili drugog oblike suvremene elektroničke komunikacije na daljinu).

(12) Poziv za sjednicu Skupštine HCK GDCK Čabar upućuje se zastupnicima na poštansku adresu i/ili adresu elektroničke pošte.

(13) U slučaju održavanja sjednice Skupštine HCK GDCK Čabar na daljinu u pozivu se mora naznačiti oblike komunikacije na daljinu kojom će se održati sjednica Skupštine.

(14) Na Skupštini HCK GDCK Čabar se može glasovati i putem elektroničke pošte ako je zastupnik prethodno najavio glasovanje putem elektroničke pošte Predsjedniku Skupštine HCK GDCK Čabar najkasnije 24 sata prije održavanja Skupštine HCK GDCK Čabar na daljinu, uz navođenje elektroničke pošte i vlastoručni potpis (verifikacijski listić).

(15) Kod glasovanja putem elektroničke pošte, glasovanje po pojedinoj točki dnevnog reda sa sjednice Skupštine HCK GDCK Čabar mora biti dostavljeno najkasnije jedan (1) dan nakon završetka Sjednice.

**Članak 33.**

(1) Skupština HCK GDCK Čabar u okviru svojega djelokruga rada:

1. donosi Statut društva i njegove izmjene i dopune,

2. donosi programsku orijentaciju i razvojne programe za mandatno razdoblje,

3. usvaja plan rada i financijski plan za sljedeću kalendarsku godinu,

4. usvaja izvješće o radu za prethodnu kalendarsku godinu i godišnje financijsko izvješće,

5. razmatra i usvaja izvješća o radu i poslovanju za mandatno razdoblje,

6. donosi odluku o rokovima za provođenje izbora za zastupnike,

7. bira i razrješava predsjednika i potpredsjednike, članove Odbora i Nadzornog odbora,

8. donosi odluku o broju članova Skupštine budućeg mandata, sukladno članku 31. ovog Statuta,

9. bira zastupnike u Skupštinu Hrvatskog Crvenog križa, u Skupštinu društva Crvenog križa županije i u druga tijela,

10. donosi odluke o statusnim pitanjima unutarnjeg ustroja,

11. odlučuje o promjeni ciljeva i djelatnosti, gospodarskih djelatnosti, prestanku rada i raspodjeli preostale imovine društva,

12. donosi pravilnik o priznanjima HCK GDCK Čabar, osniva komisiju za priznanja i imenuje njezine članove,

13. donosi odluke o fondovima društva i prati njihovu učinkovitost i namjensko korištenje sredstava fondova,

14. donosi odluku o osnivanju službi za obavljanje stručno-administrativnih poslova,

15. donosi poslovnik o radu Skupštine i druge dokumente,

16. osniva stalna i povremena radna tijela,

17. odlučuje o drugim pitanjima za koja Statutom društva nije utvrđena nadležnost drugih tijela HCK GDCK Čabar.

**Predsjednik HCK GDCK Čabar**

**Članak 34.**

(1) Predsjednik HCK GDCK Čabar (dalje u tekstu: „predsjednik“) je predsjednik Skupštine i Odbora HCK GDCK Čabar, a svoju funkciju obavlja volonterski.

(2) Predsjednik se bira iz redova zastupnika Skupštine HCK GDCK Čabar na konstituirajućoj sjednici na mandatno razdoblje od četiri godine, s mogućnošću ponovnog izbora.

(3) Predsjednik se bira natpolovičnom većinom glasova prisutnih zastupnika Skupštine HCK GDCK Čabar.

(4) Predsjednik pojedinačno predstavlja i zastupa HCK GDCK Čabar, saziva i predsjedava sjednicama Skupštine i Odbora HCK GDCK Čabar, potpisuje odluke i druge dokumente koje donose ova tijela te obavlja i druge poslove koje mu povjere Skupština i Odbor HCK GDCK Čabar.

(5) HCK GDCK Čabar može imati dva potpredsjednika. U slučaju odsutnosti ili spriječenosti predsjednika na duže vrijeme, sa svim ovlastima zamjenjuju ga potpredsjednici redoslijedom koji odredi Skupština HCK GDCK Čabar. Za izvršenje određenih poslova predsjednik može ovlastiti jednog od potpredsjednika.

(6) Odredbe o izboru i trajanju mandata predsjednika primjenjuju se i na funkciju potpredsjednika.

**Odbor HCK GDCK Čabar**

**Članak 35.**

(1) Odbor HCK GDCK Čabar (dalje u tekstu: „Odbor HCK GDCK Čabar“) je odgovoran za rad HCK GDCK Čabar između sjednica Skupštine, brine o provođenju opće politike društva i nadzire operativno rješavanje svih pitanja tijekom poslovne godine u skladu s odlukama, zaključcima i preporukama Skupštine.

(2) Odbor HCK GDCK Čabar ima do 7 članova.

(3) Članove Odbora HCK GDCK Čabar bira Skupština HCK GDCK Čabar na konstituirajućoj sjednici iz redova zastupnika Skupštine HCK GDCK Čabar na mandatno razdoblje od četiri godine, s mogućnošću ponovnog izbora.

(4) Odbor HCK GDCK Čabar saziva predsjednik HCK GDCK Čabar, prema potrebi ili na zahtjev jedne trećine članova Odbora HCK GDCK Čabar.

(5) Odbor HCK GDCK Čabar odlučuje ukoliko sjednici prisustvuje natpolovična većina članova, a odluke i zaključke donosi većinom glasova prisutnih članova Odbora HCK GDCK Čabar.

(6) Za svoj rad Odbor HCK GDCK Čabar je odgovoran Skupštini HCK GDCK Čabar.

**Članak 36.**

(1) Odbor HCK GDCK Čabar kao izvršno tijelo Skupštine HCK GDCK Čabar:

1. brine o provođenju odluka, zaključaka i preporuka Skupštine,

2. nadzire korištenje i raspolaganje sredstvima, u skladu s financijskim planom, donosi odluku o otvaranju i zatvaranju žiro računa i drugih računa za redovno poslovanje,

3. razmatra i ocjenjuje plan rada i financijski plan za sljedeću kalendarsku godinu i izvješće o

radu za prethodnu kalendarsku godinu i upućuje Skupštini na usvajanje,

4. upućuje Skupštini na usvajanje godišnje financijsko izvješće,

5. po provedenom javnom natječaju imenuje ravnatelja na mandatno razdoblje i o tome traži

prethodnu suglasnost Glavnog odbora Hrvatskog Crvenog križa,

6. brine o provođenju odluke o zajedničkim akcijama Hrvatskog Crvenog križa,

7. brine o provođenju odluke o visini članarine i rasporedu članarine,

8. donosi odluku o osnivanju pravnih subjekata za obavljanje gospodarske djelatnosti, domova

i o tome traži prethodnu suglasnost Glavnog odbora Hrvatskog Crvenog križa,

9. donosi odluku o uvjetima korištenja fondova, praćenju i nadzoru namjenskog trošenja,

10. osniva stalna i povremena radna tijela,

11. imenuje počasne članove HCK GDCK Čabar,

12. predlaže Glavnom odboru Hrvatskog Crvenog križa imenovanje počasnih članova Hrvatskog Crvenog križa,

13. provodi postupak razrješenja ravnatelja i o tome traži prethodnu suglasnost Glavnog odbora Hrvatskog Crvenog križa,

14. odlučuje o nabavi osnovnih sredstava,

15. donosi normativne akte o sistematizaciji, radnim odnosima i plaćama zaposlenih u Stručnoj

službi HCK GDCK Čabar

16. izvješćuje i odgovara za svoj rad Skupštini HCK GDCK Čabar,

17. rješava i druga pitanja organizacije i rada te donosi pravilnike i druge akte.

**Nadzorni odbor HCK GDCK Čabar**

**Članak 37.**

(1) Nadzorni odbor HCK GDCK Čabar (dalje u tekstu: „Nadzorni odbor HCK GDCK Čabar“) je tijelo koje nadzire financijsko-materijalno poslovanje HCK GDCK Čabar i namjensko trošenje sredstava društva.

(2) Nadzorni odbor HCK GDCK Čabar bira Skupština HCK GDCK Čabar na konstituirajućoj sjednici na mandatno razdoblje od četiri godine, s mogućnošću ponovnog izbora.

(3) Nadzorni odbor HCK GDCK Čabar broji 3 člana.

(4) Nadzorni odbor HCK GDCK Čabar između svojih članova bira predsjednika.

(5) Sjednicu Nadzornog odbora HCK GDCK Čabar saziva predsjednik Nadzornog odbora HCK GDCK Čabar, a odluke se donose ukoliko sjednici prisustvuje natpolovična većina članova, a odluke i zaključke donosi većinom glasova prisutnih članova Nadzornog odbora HCK GDCK Čabar.

(5) O svojem radu izvješćuje Odbor i Skupštinu HCK GDCK Čabar.

**Radna tijela**

**Članak 38.**

(1) Skupština i Odbor HCK GDCK Čabar mogu za obavljanje određenih poslova i zadaća osnivati stalna, povremena, savjetodavna i stručna tijela.

(2) Stalna tijela skupštine osnivaju se za područja:

– zdravstveno-socijalnih djelatnosti i pomoći (prva pomoć, dobrovoljno davanje krvi, dobrosusjedska pomoć, humanitarna pomoć, promocija zdravih načina življenja, prevencija ovisnosti i drugo);

– promicanja znanja o Ženevskim konvencijama, međunarodnom humanitarnom pravu i ljudskim pravima te Službi traženja;

– rada s mladima;

– pripreme i djelovanja u kriznim situacijama, drugim masovnim nesrećama i oružanim sukobima;

– razvoja društva u cjelini (organizacijski ustroj, članstvo, razvojni programi i drugo);

– međuopćinske, međugradske, međužupanijske, odnosno međunarodne suradnje, kao i

– druga područja koja su u skladu s javnim ovlastima, djelatnostima, aktivnostima i misijom Hrvatskog Crvenog križa.

(3) Odlukom Skupštine, odnosno Odbora HCK GDCK Čabar o osnivanju stalnih i povremenih tijela određuju se njihov sastav, djelokrug, način rada i obveze.

**Ravnatelj HCK GDCK Čabar**

**Članak 39.**

(1) Ravnatelj HCK GDCK Čabar (dalje u tekstu: „ravnatelj“) predstavlja i zastupa HCK GDCK Čabar, naredbodavac je za ostvarenje financijskog plana, priprema Plan rada i Financijski plan, provodi odluke tijela društva, upravlja radom Stručne službe odnosno radnicima, i za svoj rad odgovara odboru i skupštini svojeg društva i Glavnom odboru.

(2) Ravnatelj obnaša funkciju na mandatno razdoblje od četiri godine s mogućnošću ponovnog imenovanja.

(3) Za ravnatelja može biti izabrana osoba koja ispunjava sljedeće uvjete: završen preddiplomski i diplomski sveučilišni studij ili integrirani preddiplomski i diplomski sveučilišni studij ili specijalistički diplomski stručni studij i najmanje tri godine radnog iskustva u propisanoj stručnoj spremi ili završen preddiplomski stručni studij i najmanje četiri godine radnog iskustva u propisanoj stručnoj spremi, odnosno prema Pravilniku o ravnateljima Društva Hrvatskog Crvenog križa.

(4) S ravnateljem po provedenom javnom natječaju Odbor HCK GDCK Čabar, uz prethodnu suglasnost Glavnog odbora, sklapa ugovor o radu, ukoliko se radi o profesionalnom obavljanju poslova ravnatelja.

(5) Ravnatelj HCK GDCK Čabar ne može biti član Odbora, Nadzornog odbora ni Skupštine HCK GDCK Čabar, ali prisustvuje sjednicama Skupštine, Nadzornog odbora i Odbora HCK GDCK Čabar.

(6) Odbor HCK GDCK Čabar može odlučiti da društvo ima zamjenika ravnatelja.

(7) O postupku izbora i imenovanja, stegovnom postupku, postupku prestanka obnašanja dužnosti ravnatelja i drugim pitanjima donosi se poseban pravilnik koji donosi Skupština Hrvatskog Crvenog križa.

(8) Postupak imenovanja ravnatelja provodi Odbor HCK GDCK Čabar po provedenom javnom natječaju, sukladno uvjetima propisanim Pravilnikom o radu, organizaciji i sistematizaciji, plaćama i naknadama plaća.

(9) Odbor HCK GDCK Čabar provodi i postupak razrješenja ravnatelja, koje može biti i prije isteka mandata.

(10) Za imenovanje i razrješenje ravnatelja potrebna je prethodna suglasnost Glavnog odbora Hrvatskog Crvenog križa.

(11) Glavni odbor Hrvatskog Crvenog križa može, ako za to postoje opravdani razlozi, donijeti odluku o obnašanju funkcije ravnatelja kao vršitelja dužnosti, ali najduže na šest mjeseci ili na drugi način.

**Članak 40.**

(1) Za obavljanje stručnih, administrativno-tehničkih i pomoćnih poslova u HCK GDCK Čabar mogu se osnivati stručne službe.

(2) Radnici u HCK GDCK Čabar sa svojstvom pravne osobe ne mogu biti članovi Skupštine, Nadzornog odbora i Odbora HCK GDCK Čabar.

**Članak 41.**

(1) Sjednice tijela HCK GDCK Čabar mogu se održavati uživo, u virtualnom obliku ili hibridno, posebice u slučaju nepredviđenih okolnosti, više sile ili javnozdravstvene situacije poput epidemije, pandemije, endemskih bolesti ili drugih sličnih situacija koje bi mogle spriječiti održavanje sjednica tijela HCK GDCK Čabar uživo.

(2) U slučaju održavanja sjednice u virtualnom obliku ili hibridno, rasprava i glasovanje održavat će se sukladno uputama za održavanje elektroničkih sjednica u Hrvatskom Crvenom križu, a mogu se održavati korištenjem specijaliziranih aplikacija za videokonferencije putem interneta, putem elektroničke pošte ili na drugi prikladan način koji omogućava evidentiranje, sudjelovanje i glasovanje putem interneta.

**Imovina i financiranje**

**Članak 42.**

(1) Za ostvarivanje svojih ciljeva i izvršavanje javnih ovlasti i djelatnosti, HCK GDCK Čabar stječe sredstva:

1. od članarina,

2. iz proračuna svih jedinica lokalne i područne (regionalne) samouprave i iz državnog proračuna Republike Hrvatske,

3. od djelatnosti čije su izvršenje Republika Hrvatska, jedinice lokalne i područne (regionalne) samouprave te pravne i fizičke osobe povjerile Hrvatskom Crvenom križu i HCK GDCK Čabar,

4. od djelatnosti i ugovorenih programa,

5. od posebnih akcija i aktivnosti poduzetih s ciljem prikupljanja novčanih i materijalnih sredstava,

6. od dotacija, subvencija, darova i nasljeđa,

7. od prihoda od imovine i prava,

8. od naknada za priređivanje nagradnih igara prema važećim propisima,

9. od priloga građana, pravnih osoba i drugih,

10. od prihoda koje ostvari na temelju zakona i drugih propisa.

(2) HCK GDCK Čabar financijsko poslovanje obavlja putem žiro računa i ostalih računa propisanih zakonom.

**Članak 43.**

(1) Prihodi i rashodi HCK GDCK Čabar ustanovljuju se financijskim planom.

(2) Financijski plan svake godine donosi Skupština HCK GDCK Čabar temeljem godišnjeg plana rada prije početka godine u kojoj će se financijski plan primjenjivati. Iznimno, ako se ne donese financijski plan prije početka godine, može se izvršiti privremeno financiranje temeljem financijskog plana iz prethodne godine, ali najdulje za prva tri mjeseca naredne godine.

(3) Skupština HCK GDCK Čabar donosi i izmjene i dopune financijskog plana.

(4) Po završetku godine donosi se godišnji obračun kojim se ustanovljuju rezultati financijskog poslovanja.

**Članak 44.**

(1) HCK GDCK Čabar obvezno je Hrvatskom Crvenom križu dostaviti godišnje financijsko izvješće najkasnije 30 dana poslije završetka zakonskog roka za predaju utvrđenog posebnim propisima, radi izrade konsolidiranog izvješća.

(2) Financijska izvješća podliježu obvezi revizije sukladno pozitivnim propisima Republike Hrvatske.

**Članak 45.**

(1)U svrhu ostvarivanja ciljeva i izvršavanja djelatnosti propisanih člankom 5. i 6. ovog Statuta, GDCK Čabar može obavljati gospodarske djelatnosti sukladno posebnim propisima.

(2) HCK GDCK Čabar može osnivati trgovačka društva za obavljanje gospodarskih djelatnosti, sukladno odredbama posebnih propisa.

(3) Djelatnosti iz stavka 1. ovog članka ne mogu biti u suprotnosti s temeljnim načelima Međunarodnog pokreta.

(4) Prihodi iz stavka 1. ovog članka koristit će se isključivo za ostvarenje ciljeva utvrđenih ovim Statutom, za financiranje rada i programa HCK GDCK Čabar.

**Članak 46.**

(1) HCK GDCK Čabar može imati u vlasništvu nekretnine, pokretnine i novčana sredstva.

(2) HCK GDCK Čabar neće primati darove ukoliko ima saznanja da isti proizlaze od prihoda stečenih aktivnostima koje su u suprotnosti s temeljnim načelima ili ciljevima Međunarodnog pokreta.

(3) Način uporabe financijskih sredstava, raspolaganja imovinom i druga pitanja vezana uz financijsko-materijalno poslovanje uređuju se u skladu sa zakonom i drugim propisima i temeljem odluka Skupštine i Odbora HCK GDCK Čabar.

(4) Odluku o otuđivanju nepokretne imovine HCK GDCK Čabar donosi Skupština HCK GDCK Čabar dvotrećinskom većinom glasova svih zastupnika.

**Prestanak rada i postupak likvidacije i likvidator**

**Članak 47.**

(1) HCK GDCK Čabar prestaje s radom kad nastupi neki od uvjeta ustanovljenih zakonom i kad odluku o prestanku rada Skupština donese na sjednici na kojoj je prisutno dvije trećine zastupnika i to većinom glasova onih koji su prisutni i glasuju.

(2) Prestankom rada HCK GDCK Čabar, pitanje njegovih obveza rješavat će se u skladu sa zakonom i drugim propisima, a imovina će pripasti Hrvatskom Crvenom križu – Nacionalnom društvu.

(3) U slučaju provođenja postupka likvidacije primjenjivat će se odredbe posebnih propisa.

(4) Likvidator u HCK GDCK Čabar je ravnatelj.

(5) O opozivu likvidatora odlučuje Odbor.

**UKIDANJE**

**Članak 48.**

(1) Inicijativu za pokretanje postupka za ukidanje HCK GDCK Čabar, ukoliko za to postoje opravdani razlozi, može pokrenuti Skupština HCK GDCK Čabar ili Središnji ured Hrvatskog Crvenog križa.

(2) Postupak se pokreće na prijedlog Glavnog odbora Hrvatskog Crvenog križa, uz prethodno pribavljeno mišljenje svih društava Hrvatskog Crvenog križa na području Primorsko-goranske županije. Uz prijedlog se dostavlja vjerodostojna dokumentacija iz koje se sa sigurnošću može zaključiti da su ispunjeni uvjeti za ukidanje HCK GDCK Čabar utvrđeni Statutom Hrvatskog Crvenog križa.

(3) HCK GDCK Čabar može se ukinuti kada više ne ispunjava minimalne uvjete za osnivanje sukladno članku 30. Statuta Hrvatskog Crvenog križa.

(4) U slučaju nepridržavanja odluka Glavnog odbora i Skupštine Hrvatskog Crvenog križa, HCK GDCK Čabar može biti isključeno iz zajednice udruga odnosno može mu se oduzeti pravo korištenja znaka i naziva Hrvatskog Crvenog križa.

**POSTUPAK DONOŠENJA STATUTA**

**Članak 49.**

(1) Statut HCK GDCK Čabar donosi Skupština HCK GDCK Čabar natpolovičnom većinom glasova svih zastupnika.

(2) U slučaju da nije prisutno dovoljno zastupnika, Skupština HCK GDCK Čabar će se sastati ponovno unutar sljedećih 48 sati, i u tom slučaju odluke se donose ako je prisutna jedna trećina zastupnika i to većinom glasova onih koji su prisutni i glasuju.

(3) Nacrt Statuta priprema Odbor HCK GDCK Čabar i upućuje na razmatranje ustrojstvenim oblicima te provodi javnu raspravu. Odbor HCK GDCK Čabar na osnovu javne rasprave utvrđuje Prijedlog statuta i upućuje Skupštini HCK GDCK Čabar na donošenje.

(4) Izmjene i dopune Statuta donose se na način i po postupku ustanovljenom za njegovo donošenje.

(5) Tumačenje ovog Statuta daje Skupština HCK GDCK Čabar.

**Prijelazne i završne odredbe**

**Članak 50.**

(1) Članak 39. st. 2. i 3. primjenjuje se od izbora ravnatelja po isteku mandata koji je u tijeku.

**Članak 51.**

(1) Ukoliko je koja odredba ovog Statuta u suprotnosti sa Statutom Hrvatskog Crvenog križa ili prisilnom odredbom sada važećeg ili naknadno donesenog zakona ili drugog propisa, isto ne utječe na valjanost ovog Statuta u cijelosti, već će se umjesto odredbe suprotne Statutu, zakonu ili drugom propisu neposredno primijeniti važeća odredba.

**Članak 52.**

(1) Ovaj Statut stupa na snagu danom donošenja.

(2) Stupanjem na snagu ovog Statuta prestaje vrijediti Statut GDCK Čabar od 18. rujna 2015. godine te Izmjene statuta Gradskog društva Crvenog križa Čabar od 20. siječnja 2017. godine. i 29. studenog 2024. godine.

(3) Ovaj Statut će se objaviti na mrežnoj stranici HCK GDCK Čabar.